Colin Montgomerie vil designe banen i tæt samarbejde med European Golf Design, der står for design, projektering og anlæg af golfbanen. Under anlægget vil Montgomerie følge arbejdet i Frederikshavn, ligesom han vil være til stede ved indvielsen i september 2010. Enestående chance Det er lidt af et scoop at få Colin Montgomerie som samarbejdspartner. Banen i Palm City er den eneste i Skandinavien, som kommer til at bære Montgomeries navn. Colin Montgomerie er ud over at være en formidabel golfspiller også en kendt og respekteret designer af golfbaner, og Palm City Family & Golf Resort venter sig meget af samarbejdet. - Når Colin Montgomerie lægger navn til banen, ved vi, at vi får en bane i verdensklasse. Det kan vi se af de baner i andre verdensdele, som han har medvirket til. Og det skal ikke være nogen hemmelighed, at vi stræber efter - og tror på, at vi kan trække en af de helt store golfturneringer til Frederikshavn. Aller helst European Tour, siger salgschef Siggi Strandeng, Holiday Invest, i en pressemeddelelse. Én af verdens bedste Colin Montgomerie må betegnes som verdens mest stabile topspiller. Han har vundet mindst én stor turnering hvert år siden 1992. I 1994 spillede han sig op i verdensranglistens Top 10, og her har han regeret lige siden. Sideløbende driver han en verdensomspændende virksomhed med bl.a. design af golfbaner. Den ny golfbane i Palm City er netop nu på tegnebrættet hos European Golf Design, og anlægsarbejdet vil gå i gang i foråret 2008. Da den opføres i umiddelbar nærhed af Frederikshavn Golf Klubs eksisterende 18-huls bane, betyder det at såvel klubbens medlemmer som gæsterne i Palm City i fremtiden vil have 36 huller at spille på.

Opsummering:
Skotten Colin Montgomerie vil designe den 18-huls golfbane, der skal være en del af det store ferie-resort Palm City Family & Golf Resort.